Το κλασικό μοσχάρι γιουβέτσι του Κίτσουλα
Πολλοί είναι αυτοί που επιλέγουν το μαγειρείο Κίτσουλας για να γευτούν αυτό το απίστευτα νόστιμο γιουβέτσι, με μοσχαρίσια ελιά και κριθαράκι μελωμένο και ζουμερό.
1 κιλό μοσχαρίσια ελιά, σε μέτρια κομμάτια , 1 ξερό κρεμμύδι, ψιλοκομμένο , 120 ml κόκκινο, ξηρό (ή ροζέ) κρασί , 2 κουτ. σούπας πελτές ντομάτας , 2 φύλλα δάφνης , 2 κόκκοι μπαχάρι , 500 γρ. κριθαράκι μέτριο ή χοντρό, 150 ml ελαιόλαδο , αλάτι, φρεσκοτριμμένο πιπέρι
Για να φτιάξουμε το κλασικό μοσχάρι γιουβέτσι του Κίτσουλα, σε μια κατσαρόλα ζεσταίνουμε το ελαιόλαδο σε μέτρια φωτιά και σοτάρουμε το κρεμμύδι για  2-3 λεπτά, μέχρι να μαλακώσει λίγο.Προσθέτουμε το κρέας και σοτάρουμε για 5-6 λεπτά, γυρίζοντάς το τακτικά, μέχρι να ροδίσει.Σβήνουμε με το κρασί και μαγειρεύουμε για 1-2  λεπτά, μέχρι να εξατμιστεί το αλκοόλ.Αλατοπιπερώνουμε, ρίχνουμε τον πελτέ, τη δάφνη και το μπαχάρι και ανακατεύουμε μια-δυο φορές.Προσθέτουμε νερό τόσο ώστε να καλύψει καλά το κρέας (καλό είναι να υπάρχει αρκετό νερό εξαρχής, για να μη χρειαστεί να προσθέσουμε πολύ στο ψήσιμο). Αφήνουμε να πάρει βράση, χαμηλώνουμε τη φωτιά και σιγοβράζουμε το κρέας για περίπου 1 ώρα ή μέχρι να μαλακώσει αρκετά. Αποσύρουμε από τη φωτιά.Προθερμαίνουμε τον φούρνο στους 180°C.Αδειάζουμε όλο το περιεχόμενο της κατσαρόλας σε ένα μέτριο ταψί και απλώνουμε ομοιόμορφα τα κομμάτια του κρέατος.Ανάμεσά τους σκορπίζουμε το κριθαράκι και συμπληρώνουμε όσο νερό χρειάζεται ώστε το ζυμαρικό να καλυφθεί. Φουρνίζουμε και ψήνουμε για περίπου 45 λεπτά, μέχρι να μαλακώσει καλά το κρέας και να μελώσει το κριθαράκι, αλλά να παραμείνει ζουμερό.Προσέχουμε να μη στεγνώσει το ζυμαρικό, γιατί συνεχίζει να απορροφά υγρό ακόμη και αφού το βγάλουμε από τον φούρνο και κινδυνεύει να λασπώσει.Αφήνουμε το μοσχάρι γιουβέτσι να ξεκουραστεί για 5-10 λεπτά πριν σερβίρουμε.
Κριθαράκι,Μοσχάρι